A húsvéti sonka levébe hagymás csatnit kevertem. Upsz, bocsi. Nem volt véletlen. Nálam a húsvéti sonka hagymás csatnival készül. Pont. Én imádom, natúran is meg mindenhogy, bár a környezetemben mindenki utálja a hagyma csatnit. Ennek ellenére miután megeszik a hagyma csatnival főzött sonkámat, senki nem kérdezi meg, hogy “Zsuzsi miért kellett ebbe ezt a csatni izét keverni?”. Ugyanis tökéletesen passzol a hagyma csatni a sonkával. Ezt azóta tudom, mióta megkóstoltam a tradicionális angol Ploughman’s hidegtálat. Ami igazából nem más, mint egy vastagabb szelet sonka hagymával (hagyma csatnival vagy ecetes uborkával) és Cheddar sajttal, köretnek némi salátával és gluténmentes kenyérrel.

Na jó, de mi is az a csatni vagyis igazából chut­ney?

A chutney egy ázsiai eredetű lekvárhoz hasonló szószféleség, ami inkább savanykásabb és fűszeresebb, mint simán csak cukros. Rengeteg változata van. Zöldségekből és gyümölcsökből egyaránt elkészíthető. Sokszor főzés nélkül készül és a gyümölcs / zöldség darabok is megmaradnak benne. Szóval egyszerűen érthetően: a hagyma csatni valamiféle hagyma lekvár szerűség, ami kiváló húsok és sajtok mellé.

A sonkához

Hozzávalók

Egy nagyobb darab füstölt sonka, mondjuk 50 dkg

6-7 evőkanál hagyma Chutney

2 evőkanál gluténmentes liszt

1 evőkanál olaj vagy zsír

Elkészítés

A füstölt sonka általában sós szokott lenni, ezért a főzés előtti este vízbe áztatom. A sonka sósságtól függően főzés előtt akár többször is cserélek rajta vizet. Felteszem főni és egy fél óra főzés után újra leöntöm a vizet róla majd a friss vízhez hozzáadom a hagymás chutneyt. Más fűszert nem is használok hozzá, csak ebben a lében főzöm nagyából 3-4 órát.

Miután a hús megpuhult, kiveszem a sonkát, egy tálba teszem és szeletekre vágom. Egy serpenyőbe a lisztből és az olajból rántást készítek majd felöntöm kb. 2 merőkanál húslével. Ehhez még egy evőkanál chutneyt teszek és jól összefőzöm a szószt. Én a végén össze szoktam turmixolni, hogy sima krém legyen és mivel ezt a szószt nem mindenki szereti, ezért külön tálalom.

A sajtgolyóhoz

Hozzávalók

5-6 evőkanál főtt rizi-bizi

10 dkg reszelt Cheddar

4 evőkanál gluténmentes liszt

1 db tojás

1 kávéskanál xanthán

Gluténmentes zsemlemorzsa

Olaj a sütéshez

Elkészítés

Elkészítem a rizi-bizit, majd összekeverem a sajttal, liszttel, xanthánnal és a tojással. Lágy, de gyúrható masszát kell kapjunk, amiből lehet kis golyókat képezni. A golyókat sütés előtt zsemlemorzsába forgatom, majd forró olajban kisütöm és a sonkával tálalom.

Szuperül mutat még a húsvéti asztalon a kaszinótojás is.